## Carlos Mazón destaca el potencial de la Tomatina com a reclam turístic internacional i subratlla el seu caràcter únic

*** Destaca l’esportivitat i la germanor amb què es viu esta festa, que compta amb la tomaca de la Comunitat Valenciana com a protagonista
* Reitera el compromís de la Generalitat amb Buñol amb les diferents inversions que realitza el Consell, que contribuiran a vertebrar este municipi i la seua comarca i a millorar les seues infraestructures
* El president de la Generalitat ha participat per segon any consecutiu en esta popular festa que celebra la 77 edició**

**Buñol.**

El president de la Generalitat, Carlos Mazón, ha participat per segon any consecutiu en la Tomatina de Buñol, a on ha destacat el potencial que té com a reclam turístic internacional i ha subratllat el seu caràcter únic.

El cap del Consell ha confessat sentir-se “molt emocionat” per haver viscut la Tomatina des de dins, i l’ha qualificada d’“experiència única”.

Així, ha remarcat el caràcter internacional d’esta celebració, declarada d’interés turístic internacional l’any 2002, que destaca pel seu ambient d’“esportivitat i germanor” i en què es troben visitants d’arreu del món.

Mazón ha posat també en valor la tomaca, protagonista de la festa, com un dels productes estrela de la Comunitat Valenciana que “sabem elaborar i sabem treballar” en les seues diferents varietats.

**Inversions a Buñol**

Durant la visita, el president ha reiterat el compromís de la Generalitat amb Buñol i la comarca amb les diferents inversions que realitza el Consell, que contribuiran a vertebrar este municipi i la seua comarca i a millorar les seues infraestructures.

En este sentit, Carlos Mazón ha assenyalat que la Generalitat destinarà més de 10,5 milions d’euros a ampliar el centre de salut de la localitat, “que estava abandonat”. Així, ha explicat que la Generalitat està redactant en estos moments el projecte bàsic d’esta actuació.

Així mateix, el president ha destacat que a partir d’octubre es duran a terme inversions de més de 20 milions d’euros en matèria de transport, principalment per a millorar la connexió de Buñol amb la ciutat de València. Amb este objectiu, s’augmentaran les freqüències de les línies de transport per a aconseguir un sistema “més àgil”.

Fecha: 28/08/2024